આવકવેરા ખાતાના જાણકાર સૂત્રોનું કહેવું છે કે ગયા વર્ષે એડવાન્સ ટેક્સની રૂ. ૨૦૩૬૭ કરોડની આવક થઈ હતી. તેની સામે આ વર્ષે એડવાન્સ ટેક્સની આવક ૧૩.૨૧ ટકા વધીને રૂ. ૨૩૦૫૬ કરોડની થઈ છે.આમ એડવાન્સ ટેક્સની આવક વધી છે, પરંતુ એક્સિસ બૅન્ક દ્વારા જમા કરાવવામાં આવતા એડવાન્સ ટેક્સમાં ઘટાડો થયો છે. જોકે આ વખતે કોર્પોરેટ તરફથી જમા કરાવવામાં આવતા એડવાન્સ ટેક્સ રૂ.૧૫૦૨૧ કરોડના છે. તેની સામે વ્યક્તિગત કરદાતાઓ દ્વારા જમા કરાવવામાં આવતો એડવાન્સ ટેક્સ રૂ. ૮૦૩૫ કરોડ જમા થયો છે. જોકે ૨૦૧૬-૧૭ના વર્ષની તુલનાએ કોર્પોરેટ ટેક્સની આવકમાં ૧૧ ટકા એટલે કે રૂ. ૧૩૫૩૨ કરોડ હતી તે ૨૦૧૭-૧૯માં વધીને ૧૫૦૨૧ કરોડ થઈ છે. આ જ રીતે વ્યક્તિગત કરદાતા દ્વારા ૨૦૧૬-૧૭માં રૂ. ૬૪૮૦ કરોડ એડવાન્સ ટેક્સ તરીકે જમા કરાવવામાં આવ્યો હતો. તેની સામે ૨૦૧૭-૧૮માં વ્યક્તિગત એડવાન્સ ટેક્સની આવક ૨૪ ટકા વધીને રૂ. ૮૦૩૫ કરોડની થઈ છે. જોકે ૨૦૧૭-૧૮ના નાણાંકીય વર્ષમાં કરદાતાઓની સંખ્યામાં વધારો થાય તે માટે આવકવેરા ખાતાએ ખાસ્સા પ્રયાસો કર્યા હતા.આ પ્રયાસોને પરિણામે આવકવેરા ખાતાએ અંદાજે ૧૦ લાખ જેટલા કરદાતાઓનો ગુજરાતના કરદાતાઓમાં ઉમેરો કરવામાં સફળતા મેળવી છે. તેમ છતાંય ૫મી એપ્રિલ ૨૦૧૮ સુધીમાં આવકવેરા ખાતાની કચેરીમાં ગુજરાતની આવકવેરાની થયેલી આવકના એકત્રિત થયેલા આંકડાઓ મુજબ ગુજરાતની વાર્ષિક આવકવેરાની આવકમાં અંદાજે રૂ. ૩૦૦૦ કરોડનું ગાબડું પડયું છે.